**Уку грамоталылыгын күтәрү (текст өстендә эшләү)**

Бүгенге көндә гомуми белем алган укучылар аралашу һәм социаль мөнәсәбәтләрнең киң диапазонын хәл итү өчен кирәкле белем күнекмәләргә ия булырга тиеш. Бумаксаткаирешүөчен без балаларда функциональ грамоталылык формалаштырырга тиеш.

Функциональ грамоталылык - кешенең әйләнә-тирә мохит белән мөнәсәбәтләргә керү, гомер дәвамында алынган белемнәрен куллана белү сәләте. Уку грамоталылыгы - функциональ грамоталылыкның иң мөһим өлеше. Ул - укучыда текстларны аңлау, куллану, бәяләү, алар турында уйлану сәләте үстерә.

Уку – коммуникатив танып белү эшчәнлегенең иң мөһим төрләренең берсе, аның нигезендә фикерләү эшчәнлеге ята. Уку күнекмәләре бик мөһим, чөнки көндәлек тормышта улбезгә яңалыклар белән танышырга ярдәм итә. Без китаплар, матбугат басмалары укыйбыз, интернет челтәрләрендә төрле мәгълүмат эзлибез. Уку кешенең культурасын үстерә, аны шәхес буларак тәрбияли.

Туган тел әдәбияты дәресләрендә укуның әһәмияте аеруча зур. Ул :

- сүз байлыгын киңәйтергә;

- контексттан таныш булмаган сүләрне аңларга;

- грамматик категорияләрне ныгытырга;

- сөйләм күнекмәләрен камилләштерергә булыша.

Текст өстендә эш вакытында укучыларда универсаль уку гамәлләре формалаша: танып белү, коммуникатив, регулятив, шәхескә кагылышлы. Текст өстендә эшнең 3 этабы бар:

- укуга кадәр;

- уку вакыты;

- укудан соң.

Урман

Урман- кешенең якын дусты. Урманны кем генә яратмый икән?! Мөгаен, андый кеше юктыр.

Ә шагыйрьләр, язучылар өчен урман-илһам чыганагы. Габдулла Тукайның Кырлай урманнары турында язганнары һәммәбезнең хәтерендә саклана. Без дә урманны бик яратабыз. Аның гүзәллеген, ямен мактарга берсеннән-берсе матур сүзләр эзлибез.

Матурлыгы , табигатькә ямь бирүе өстенә урманның файдасы да бик күп. Ул без сулый торган һаваны сафландыра,тузаннан чистарта. Шуңа күрә дә урманның һавасы һәрвакыт саф була.

Яз һәм җәйләрен урманда нинди генә кошлар сайрамый! Дару үләннәренең дә күбесе шунда үсә. Башта урман кешеләргә тәмле-тәмле җиләкләрен бүләк итә. Соңга таба гөмбәчеләрне үзенә чакыра.

Урмандагы һәр агач табигатькә үзенә бер ямь биреп тора. Аларның файдасы да төрлечә. Мисалга бөдрә яфраклы ак каенны алыйк. Аның суы кешеләрне ревматизм авыруыннан дәвалый. Май аенда җыйналган яфрагын чәй итеп эчү бавыр, бөер һәм эчәкләргә шифа була. Мунча яратучылар да каенга рәхмәт әйтәләр. Ә аның буй-сыны нинди тагын!..

Урман матур да, файдалы да. Аны сакларга кирәк!

Текст өстендә эшнең укуга кадәр этабының максатлары: балаларда мотивация тудырыру, тел һәм сөйләм авырлыкларын мөмкин кадәр киметү.

Бу этапта түбәндәге күнегүләр эшләргә мөмкин:

а) тактага текстның асылын ачыклый торган әйтем, цитата, афоризм язып, текст нәрсә турында булыр икәнен чамалау; (Урман-илһам чыганагы. )

ә) текст исеменнән аның темасын билгеләү, күтәрелә торган проблемалар, туган ассоциациялар турында әйтү; (Урман - без сулый торган һаваны сафландыра,тузаннан чистарта. Урмандагы һәр агачның файдасы да төрлечә.)

б) булган иллюстрацияләргә, видео фрагментларына таянып текстның тематикасын уйлап формалаштырырга;



в) Бирелгән сүзләр буенча төп идеяне, бу сүзләр нинди ассоциацияләр тудырганы турында әйтергә. (дару үләннәре үсә, каенның файдасы, Кырлай урманнары)

Текст өстендә эшнең уку вакыты этабы максатлары: укучыларның тел күнекмәләрен һәм сөйләм осталыкларын формалаштыру. Бу этапта түбәндәге күнегүләр эшләргә мөмкин:

а) Тәкъдим ителгән сорауларга җавап табарга; (Урманда булганыгыз бармы? Бу өзектә ни өчен Кырлай урманы турында искәртеп кителә? Урман-илһам чыганагы дигәнне ничек аңлыйсыз? )

ә) Раслауның дөреслеген яки ялган икәнен, я раслауның текстта булмаганын ачыкларга; (Мисалга бөдрә яфраклы ак каенны алыйк. Аның суы кешеләрне ревматизм авыруыннан дәвалый. Май аенда җыйналган яфрагын чәй итеп эчү бавыр, бөер һәм эчәкләргә шифа була. Мунча яратучылар да каенга рәхмәт әйтәләр.)

б) Җөмләләрне тәртип буенча төзү; (Ә аның буй-сыны нинди тагын!..Без дә урманны бик яратабыз.Урмандагы һәр агач табигатькә үзенә бер ямь биреп тора.)

в) Текстка туры килә торган җөмләләрне табарга; (Урманда кыргый җәнлекләр яши. Соңга таба гөмбәчеләрне үзенә чакыра. Урман өстендә яшен камчысы уйнады.Мисалга бөдрә яфраклы ак каенны алыйк.)

г) Һәр абзацка яраклы исем табарга; (1.Урман – кешенең якын дусты. 2. Урман – илһам чыганагы. 3. Урманның файдасы. 4. Урман байлыклары. 5. Каенның дәвалау үзенчәлекләре. 6. Урманнарны саклыйк)

д) Текстта төшерелеп калган урынга мәгънәсе буенча туры килгән сүз яки җөмлә куярга; (Яз һәм җәйләрен урманда нинди генә ... сайрамый! Дару ... дә күбесе шунда үсә. Башта урман кешеләргә ... җиләкләрен бүләк итә. Соңга таба ... үзенә чакыра.)

е) Таныш булмаган сүзләрнең мәгьнәсен контексттан аңларга тырышырга; (Шуңа күрә дә урманның һавасы һәрвакыт **саф** була.)

ж) Контекстка карап, калын хәрефләр белән бирелгән сүзнең мәгънәсен мисаллар ярдәмендә аңлатырга; (Ә аның **буй-сыны** нинди тагын!).

җ) Өзекне укырга һәм аны сөйләргә;

з) Текстны балалар санына бүлеп, аларга таратып, тиешле тәртиптә яңадан җыярга;

и) Җитмәгән мәгълүматны тутырырга.

Текст өстендә эшнең укудан соң этабы максатлары: текст ситуациясен кулланып, укучыларның тел һәм язу күнекмәләрен, танып белү активлыгын үстерү. Бу этапта түбәндәге күнегүләр эшләргә мөмкин:

а) Укылган тексттан яңа мәгълүматны ачыклау, үз фикереңне әйтү; (Аның суы кешеләрне ревматизм авыруыннан дәвалый. Май аенда җыйналган яфрагын чәй итеп эчү бавыр, бөер һәм эчәкләргә шифа була.)

ә) Тәкъдим ителгән сүзтезмәләрнең кайсысы текстның төп фикерен төгәл җиткерә. Үз җавабыңны нигезләргә. (Урман матур да, файдалы да. Аны сакларга кирәк!)

б) Текстның төп фикерләрен ачыклап, планын төзергә;

в) Телдән /язмача текстның кыскача эчтәлеген җиткерергә;

г) Текстны төп герой исеменнән телдән /язмача сөйләргә;

д) Текстка яңа исем уйлап табу. (Табигать биргән байлык)

Бүгенге көндә функциональ белемлелек иҗтимагый иминлекнең мөһим индикаторы булып тора, ә укучыларның функциональ грамоталылыгы – белем бирү сыйфатының мөһим күрсәткече.